《杂诗 其五》
明代·胡直

汉家奕叶盛，弼亮建豪英。魏其一引疾，武安扬嘉声。

悲哉声利一，得气何骄盈。巍甍迫象纬，曲旃罗前楹。

除吏倾人主，襜褕入宫庭。恨恨杯酒间，两贤一朝倾。

剉蘖方染黄，须臾变丹青。对面扬洪波，千载讵能平。

董生求仁义，谁为钦其名。

作者简介：（1517—1585）明江西泰和人，字正甫，号庐山。嘉靖三十五年进士。授刑部主事，官至福建按察使。少时专治古文，后从欧阳德及罗洪先学，以王守仁为宗。有《胡一衡齐》、《衡庐精舍藏稿》。